ངག་རྩོམ་འཐོར་བསྡུས་ཡི་གེར་བྲིས་པའི་སྨོན་ཚིག
༄༅།  ། ངག་རྩོམ་འཐོར་བསྡུས་ཡི་གེར་བྲིས་པའི་
སྨོན་ཚིག་བཞུགས་སོ།  །  ༄༅༅།  ། ཨོཾ་བདེ་ལེགས་སུ་གྲུབ་པར་གྱུར་ཅིག། བཏང་སྙོམས་བྱམས་བརྩེའི་དྲོད་གཤེར་ཚད་མེད་ཀྱིས།  ། བྱང་ཆུབ་མཆོག་གི་ས་མྱུག་ཡོངས་སྨིན་པས།  ། རླབས་ཆེན་སྤྱོད་པའི་འབྲས་བཟང་གཡུར་ཟ་བ།  ། སྩོལ་མཛད་ལུས་ཅན་གཉེན་གྱུར་དེ་ལ་འདུད།  ། ཚངས་དང་དབང་པོ་དྲང་སྲོང་གྲུབ་པའི་གཙོ།  ། སེར་སྐྱ་རྐང་མིག་ལ་སོགས་འཇིག་རྟེན་གྱི།  ། མཆོད་འོས་རྣམས་ཀྱི་མགོ་བོས་གཏུགས་པ་ཡི།  ། སྟོན་པ་མཉམ་མེད་དེ་ལ་ཕྱག་འཚལ་ལོ།  ། བཟུང་འཛིན་སྤྲོས་པའི་དབེན་པའི་བསྟི་གནས་སུ།  ། བདག་མེད་ཡེ་ཤེས་མཆེ་སྡེར་རྣོན་པོ་ཡིས།  ། ཆོས་བརྒྱད་འབྱུང་པོའི་ལྟོ་བ་ཕྲལ་བ་ལས།  ། ཡོན་ཏན་འདོད་དགུ་འབྱུང་གནས་ཚོགས་རྣམས་ཀུན།  ། ཕུང་པོར་སྤུངས་ལས་བསྒྲུབས་པའི་བཅུ་ཕྲག་གི།  ། རིག་པའི་མཁའ་ལས་དགེ་ལེགས་འབུམ་ཕྲག་རྣམས།  ། འགྲོ་ལ་ཆར་དུ་བསྙིལ་བར་མཛད་པ་ཡི།  ། དཔལ་ལྡན་ཨ་ཏི་ཤ་ལ་ཕྱག་འཚལ་ལོ།  ། རིང་ནས་གོམས་པའི་བརྩེ་ཆེན་མ་མ་ཡིས།  ། རླབས་ཆེན་རྒྱལ་སྲས་སྤྱོད་པ་བསྐྱེད་བསྲིངས་ནས།  ། སྐུ་བཞིའི་ལུས་སྟོབས་མ་ལུས་རྒྱས་མཛད་པའི།  ། སྐྱབས་གཅིག་ཙོང་ཁ་པ་ལ་སྙིང་ནས་འདུད།  ། བདེ་གཤེགས་དབང་པོའི་ཏོག་གི་སྤྱན་སྔ་རུ།  ། དམུ་རྒོད་བདག་ཅག་འདུལ་བའི་དམ་བཅའ་ལ།  ། དགོངས་ནས་བདག་སོགས་སྐྱེ་བ་ཅི་འདྲ་ཡང་།  ། ཐུགས་རྗེའི་ལྕགས་ཀྱུས་ཟུངས་ཤིག་ཡབ་གཅིག་རྗེ།  ། འདི་ཕྱིའི་ལེགས་ཚོགས་གཏན་གྱི་སྒོ་གཅིག་པུ།  ། ཐུབ་པའི་ལུང་རྟོགས་བསྟན་པའི་སྲོག་ཤིང་མཆོག། མཚན་ཙམ་བོས་པས་འཇིགས་པ་ཀུན་སྐྱོབ་པ།  ། བཀའ་དྲིན་མཉམ་མེད་ཞབས་ལ་ཕྱག་འཚལ་ལོ།  ། གང་གི་གསུང་རབ་ཆ་ཤས་རེ་རེ་ཀྱང་།  ། ཐུབ་བསྟན་ཡོངས་ལ་ངེས་པ་སྟེར་བྱེད་ཅིང་།  ། དལ་བའི་རྟེན་ལ་སྙིང་པོ་ལོན་པ་འདིས།  ། ( ༣༢༥ )རྒྱལ་གཞན་ཞི་བདེའི་དབྱིངས་སུ་ངལ་བསོར་གཟིམས།  ། དེ་ཕྱིར་རྟག་ཏུ་རབ་འབྱམས་ཞིང་རྡུལ་གྲངས།  ། དེ་སྙེད་ལུས་སྤྲུལ་མགོས་གཏུགས་ལྕེ་ཡིས་བསྟོད།  ། ལྷ་ལམ་ཁྱབ་པའི་མཆོད་རྫས་ཀྱིས་མཆོད་ཀྱང་།  ། འཁོར་བ་མེད་པའི་ཐུགས་རྗེ་ཁྱོད་ཉིད་ལྷག། སྨྲ་བ་ཟླ་མེད་མི་ཕམ་འཇམ་པའི་དབྱངས།  ། ཀླུ་སྒྲུབ་ཐོགས་མེད་ནས་བཟུང་ཟབ་རྒྱས་ཀྱི།  ། བྱིན་རླབས་བརྒྱུད་པའི་དངོས་བརྒྱུད་བླ་མ་ལ།  ། བདག་ཅག་རྣམ་པ་ཀུན་ཏུ་ཕྱག་འཚལ་ལོ།  ། བདག་ནི་ཐོས་ཉུང་ཤེས་རབ་མིག་དང་བྲལ།  ། སྦྱངས་པའི་སྟོབས་མེད་མུ་ཅོར་སྨྲ་བ་ཡི།  ། ཁྭ་ཏ་རྒན་པོ་མི་གཙང་མཆུ་བརྡར་བཞིན།  ། སྐྱེ་བོ་བླུན་པོའི་དབུས་ནས་མཆོག་ཏུ་འགྱིང་།  ། དེ་ཕྱིར་འཆད་རྩོད་རྩོམ་པའི་ཁུར་གྱིས་དབེན།  ། ཉབ་ཉོབ་སྨྲ་བའི་ཚིག་ཚོགས་མང་ལགས་ཀྱང་།  ། འཕགས་དང་དམ་པ་རྣམས་ཀྱིས་ཁྲེལ་བའི་གནས།  ། ཚིག་རྩོམ་མང་པོས་ཤིན་ཏུ་གནོང་ཞིང་འགྱོད།  ། འོན་ཀྱང་རྨ་ལ་ཕན་ན་ཁྱི་ཚིལ་དཔེས།  ། ཡུལ་ངན་མཐའ་འཁོབ་དུས་ངན་སྙིགས་མ་འདིར།  ། ལ་ལ་རང་གི་བརྗེད་ཐོར་བྲིས་པ་དང་།  ། འགའ་ཞིག་གཞན་གྱིས་འདོད་མོས་ལྟར་བྲིས་པའི།  ། བརྩམས་ཆོས་འདི་ལ་སློབ་མའི་ཚོགས་འགའ་ཡིས།  ། དག་སྣང་སྦྱངས་ནས་པུ་སྟ་ཀར་བསྡོམས་ཏེ།  ། བསྟན་དང་འགྲོ་ལ་ཕན་ཁུལ་བྱས་པ་ལ།  ། རྒྱལ་བ་སྲས་བཅས་བསམ་གྱིས་མི་ཁྱབ་པའི།  ། མཐུ་སྟོབས་བྱིན་རླབས་ཐུགས་རྗེ་འཕྲིན་ལས་དག། བསམ་གྱིས་མི་ཁྱབ་པ་ཡི་བྱིན་རླབས་ཀྱིས།  ། བྱིན་གྱིས་བརླབས་ནས་བསྟན་པའི་ཞབས་འདེགས་སུ།  ། འགྱུར་ཞིང་གཞན་ལ་ཕན་པར་མཛད་དུ་གསོལ།  ། གལ་ཏེ་འདི་ལ་ནོངས་པའི་ཚོགས་མཆིས་གང་།  ། བླ་མ་ལྷ་དང་མཆོག་གསུམ་སྤྱན་སྔར་བཤགས།  ། ཐུགས་རྗེ་གངས་རིའི་སྤོ་ལས་འོངས་པའི་ཆུས།  ། བདག་རྒྱུད་དྲི་ཚོགས་དག་པར་མཛད་དུ་གསོལ།  ། འདི་ལ་ལེགས་ཆའི་ཉི་ཟླ་སྐར་ཚོགས་ཀྱིས།  ། གདུལ་བྱའི་བློ་ཡི་རབ་རིབ་ཀུན་བསལ་ནས།  ། བླ་མའི་བཀའ་ལས་ནམ་ཡང་མི་འདའ་བར།  ། ལམ་གཙོ་རྣམ་གསུམ་སྒྲུབ་པ་མཐར་ཕྱིན་ཤོག། གཅིག་ཏུ་རྣམ་པར་དཀར་བའི་བློ་གྲོས་ཀྱིས།  ། བླ་མའི་གསུང་རབ་མ་ལུས་བསྡོམས་པའི་ཕྱིར།  ། ལུས་སེམས་དལ་ཞིང་དུབ་པའི་དཀའ་སྤྱོད་དང་།  ། སེར་སྣ་བསལ་ནས་དངོས་པོ་གཏོང་བ་ཡི།  ། སློབ་བུ་སྦྱིན་བདག་ཚོགས་རྣམས་མ་ལུས་དང་།  ། ཁྱད་པར་དད་གཏོང་རྣམ་དཔྱོད་ལྡན་པ་ཡི།  ། མི་ཡི་དབང་པོ་སྐུ་མཆེད་འཁོར་དང་བཅས།  ། གཞན་ཡང་སོར་མོའི་འདུ་བྱེད་བསྐྲུན་པ་ཡི།  ། ཡིག་མཁན་ཤོག་ལས་མཁན་ལ་སོགས་པ་དང་།  ། མདོར་ན་འདི་ལ་འབྲེལ་ཐོགས་མ་ལུས་པའི།  ། ཐོག་མེད་ནས་བསགས་སྡིག་ལྟུང་ཀུན་བྱང་སྟེ།  ། བསྟན་པའི་གནད་རྣམས་ཡོངས་སུ་རྫོགས་པ་ཡི།  ། ས་བོན་བག་ཆགས་འཐུག་པོ་ཐེབས་གྱུར་ཏེ།  ། འདི་ནས་སྐྱེ་བ་གཞན་གྱིས་མ་ཆོད་པར།  ། ཐེག་མཆོག་འཁོར་ལོ་བཞི་ལྡན་རྟེན་བརྒྱུད་ནས།  ། དད་དང་ངེས་འབྱུང་བྱང་ཆུབ་སེམས་ལྡན་ཤོག། ལྷག་པར་སྡོམ་གསུམ་ཚུལ་ཁྲིམས་གཙང་བ་དང་།  ། མདོ་དང་སྔགས་ཀྱིས་བསྡུས་པའི་གསུང་རབ་ཀུན།  ། ཐོས་བསམ་སྒོམ་པས་ཁོང་དུ་ཆུད་གྱུར་ཏེ།  ། ས་ལམ་བགྲོད་པ་མ་ལུས་མཐར་ཕྱིན་ཤོག། གཞན་ཡང་འདི་ལས་བྱུང་བའི་རྣམ་དཀར་གྱི།  ། རླབས་ཆེན་བསོད་ནམས་གང་གཱའི་ཆུ་བོ་རྣམས།  ། དུས་གསུམ་བསགས་པའི་དགེ་ཚོགས་རྒྱ་མཚོ་དང་།  ། མཆོག་གསུམ་ཐུགས་རྗེའི་ཆུ་བོ་གཅིག་འདྲེས་ནས།  ། འདི་ནས་བཟུང་སྟེ་འཁོར་བ་མ་སྟོང་བར།  ། ལྷ་ཡི་དལ་འགྲོ་རྒྱུན་མི་ཆད་པ་ལྟར།  ། ཚད་མེད་འགྲོ་རྒྱུད་རྫིང་བུར་བབ་པའི་མཐུས།  ། རྒྱལ་བའི་( ༣༢༦ )བསྟན་པ་མི་ནུབ་དར་རྒྱས་ཤོག། ཁྱད་པར་ཞྭ་སེར་ཅོད་པཎ་འཆང་བ་ཡི།  ། བཤད་དང་སྒྲུབ་པའི་བསྟན་པ་མི་ཉམས་ཞིང་།  ། བསྟན་འཛིན་སྐྱེས་བུ་ཏིལ་གྱི་གང་བུ་དང་།  ། དཔག་བསམ་ལྗོན་པ་བཞིན་དུ་ཁྱོན་ཡངས་ཤོག། ཁྱད་པར་བླ་མ་རྗེ་ཉིད་ཞབས་པད་བརྟན།  ། འཆད་རྩོམ་མཛད་འཕྲིན་དབྱར་གྱི་མཚོ་ལྟར་རྒྱས།  ། ཆོས་འདིས་གསུང་རབ་པད་མོ་ཀུན་ཕྱེ་ནས།  ། རྒྱལ་བ་དགྱེས་པའི་ལམ་སྲོལ་མཁའ་ལྟར་ཡངས།  ། སྒྲུབ་བརྒྱུད་བསྟན་པ་མཐར་དབུས་ཡོངས་ཁྱབ་ཤོག། ཡང་སྒོས་བློ་བཟང་རྒྱལ་བའི་དགོངས་པ་བཞིན།  ། སོ་སོར་ཐར་པའི་འདུལ་བའི་ཆོ་ག་དང་།  ། ལག་ལེན་བསླབ་སྦྱངས་ཕྲ་ཞིང་ཕྲ་བ་རྣམས།  ། མཐའ་དབུས་ཀུན་ཏུ་དར་ཞིང་རྒྱས་གྱུར་ཅིག། སྦྱིན་བདག་ཀུན་ཀྱང་མངའ་ཐང་འབྱོར་པ་རྒྱས།  ། སྐུ་ཚེ་བརྟན་ཞིང་མཛད་པ་འཕྲིན་ལས་རྒྱས།  ། རྒྱ་མཚོའི་གོས་ཅན་དགེ་འདུན་སྡེ་ཡིས་རྒྱས།  ། དེ་དག་འཁོར་ལོ་བཞི་ཡི་བྱ་བས་རྒྱས།  ། ཐུབ་དབང་གནས་བརྟན་བཅུ་དྲུག་འཁོར་བཅས་རྣམས།  ། ཐོགས་མེད་ཐུགས་རྗེའི་སྟོབས་ཀྱིས་ཀུན་ནས་ཀུན།  ། གང་ལ་གང་མཁོའི་མཐུ་དང་དཔུང་བསྐྱེད་ནས།  ། བདག་ཅག་བསམ་དོན་ཡིད་བཞིན་འགྲུབ་པར་ཤོག། རྟེན་འབྲེལ་བསླུ་བ་མེད་པའི་བདེན་པ་དང་།  ། བདག་ཅག་ལྷག་བསམ་དག་པའི་བདེན་པ་དང་།  ། མཆོག་གསུམ་འགྱུར་བ་མེད་པའི་བདེན་པའི་མཐུས།  ། སྨོན་ལམ་བཏབ་པ་ཇི་བཞིན་འགྲུབ་པར་ཤོག།
ཅེས་པ་བདག་ལམ་བྲག་བླ་མ་ལ་ཡོན་ཏན་བོང་བུའི་རྭ་དང་འདྲ་ཡང་སྔ་ཕྱི་རྣམས་སུ་འགའ་ཞིག་རང་གི་བརྗེད་ཐོར་བྲིས་པ་དང་།  འགའ་ཞིག་ཉམས་མཚར་དུ་བྲིས་པ་དང་།  འགའ་ཞིག་གཞན་གྱིས་དག་སྣང་གིས་བསྐུལ་བ་ལ་བརྟེན་ནས་བྲིས་པ་དང་།  འགའ་ཞིག་འཕྲལ་འཕྲལ་དུ་རང་རང་གི་རྒྱུད་དང་འཚམ་པར་མཁོ་བ་བྱུང་བ་ལ་བརྟེན་ནས་བྲིས་པའི་ཡི་གེའི་ཚོགས་མང་པོ་ཞིག་བྱུང་བ་ལ་ཁོང་དད་ལྡན་བུ་སློབ་མང་པོས་རང་དང་གཞན་ལ་ཕན་པ་ཆེ་བ་འདུག་ཟེར་བའི་གྲོས་མཐུན་གྱིས་ཅི་ནས་ཀྱང་བཀའ་རྩོམ་ཐམས་ཅད་བསྡོམས་ནས།  འབྲི་ཆོག་པའི་གནང་བ་དགོས་ཞེས་ཡང་ཡང་ནན་གྱིས་བསྐུལ་བར་ངོ་མ་ཆོག་པའི་གནང་བ་བྱིན་པ་ལ་བརྟེན་ནས་བུ་སློབ་མང་པོས་རྒྱུ་ཆ་བཏུས་ནས།  ཧོར་བྲག་མགོའི་དཔོན་སྐུ་མཆེད་ལ་ཞུས་པ་བཞིན་སྐུ་མཆེད་ནས་ཀྱང་དང་བ་ཆེན་པོས་ཁུར་དུ་བཞེས་ཏེ།  དེ་ལྟར་ན་བྲིས་པ་རྣམས་ལ་ཕོགས་དང་ཇ་ཚུལ་རྣམས་ཀྱང་ངེད་རང་ནས་གཏོང་བ་ཡིན་ཞེས་བཀའ་གནང་བ་ན་ཁོང་དད་ལྡན་བུ་སློབ་རྣམས་ཀྱང་ཤིན་ཏུ་ནས་དགའ་བ་དང་སྤྲོ་བ་བཞིན་ལམ་བྲག་རི་ཁྲོད་པ་དགེ་སློང་ཕུན་ཚོགས་ཆོས་འཕེལ་དང་།  དགེ་སློང་ཉི་མ་རྒྱལ་མཚན་དཀར་མཛེས་དགོན་དགེ་སློང་ངག་དབང་ཆོས་འཕེལ་གསུམ་གྱིས་མཇུག་ཏུ་འབྲི་རྒྱུའི་སྨོན་ལམ་གྱི་ཚིགས་བཅད་འདི་ལྟར་དགོས་ཞེས་བསྐུལ་བ་ན།  བདག་ལམ་བྲག་བླ་མས་བེ་རི་འགྲོ་ཕན་གླིང་གི་གཙུག་ལག་ཁང་དུ་སྦྱར་བའི་ཡི་གེ་པ་ནི་རབ་འབྱམས་པ་བསྐལ་བཟང་སྦྱིན་པའོ།  ། འདིས་ཀྱང་ཐུབ་པའི་བསྟན་པ་མ་ལུས་པ་ཕྱོགས་ཐམས་ཅད་དུ་དར་ཞིང་རྒྱས་ལ་ཡུན་རིང་དུ་གནས་པར་གྱུར་ཅིག། མངྒ་ལཾ། །  ། །